KIRJALLINEN KYSYMYS E-2868/00 esittäjä(t): Camilo Nogueira Román (Verts/ALE) komissiolle. Maidontuotannon lisä- tai rangaistusmaksu.



Virallinen lehti nro 136 E , 08/05/2001 s. 0116 - 0117



KIRJALLINEN KYSYMYS E-2868/00 esittäjä(t): Camilo Nogueira Román (Verts/ALE) komissiolle (14. syyskuuta 2000) Aihe: Maidontuotannon lisä- tai rangaistusmaksu Galician maaseudulla ollaan erittäin huolissaan komission suunnitelmista periä markkinointivuodelta 19992000 maidontuotannon lisä- tai rangaistusmaksu, joka saattaa koskea 20 000 viljelijäperhettä ja olisi Sindicato Labrego Galego -ammattiliiton mukaan kaikkien aikojen suurin. Maatalouskysymyksistä vastaava Galician hallitus on ollut vastuuttoman passiivinen tässä tilanteessa. Edellä mainittu ammattiliitto, muut maatalouden ammattijärjestöt ja yleisesti koko Galician yhteiskunta katsovat, että tämän rangaistusmaksun periminen perheiltä, jotka tällä hetkellä ponnistelevat elinkeinonsa uudenaikaistamiseksi ja joutuvat myymään maitoa Euroopan halvimmilla hinnoilla, on täysin epäoikeudenmukaista. Maidonjalostusteollisuus käyttää hyväkseen viljelijöiden pakkotilannetta, sillä heidän on saatava Galicialle myönnetyt alimitoitetut kiintiöt ylittävä tuotantonsa kaupaksi. Galician maatalous muodostaa erityistapauksen Euroopassa, vaikka unioni ei ole sitä koskaan sellaiseksi myöntänyt. Aikooko komissio vihdoin ryhtyä toimiin maitokiintiöiden huomattavaksi nostamiseksi niin että Galician maanviljelijäperheet voivat selviytyä ja jatkaa toimintansa uudenaikaistamista, jonka he ovat suurin ponnistuksin aloittaneet? Franz Fischlerin komission puolesta antama vastaus (25. lokakuuta 2000) Arvoisan parlamentin jäsenen väite, jonka mukaan komissio aikoisi periä maidontuottajilta rangaistusmaksun, ei pidä paikkaansa. Maito- ja maitotuotealan lisämaksusta annetun neuvoston asetuksen (ETY) N:o 3950/92(1) mukaan tuottajat maksavat kuitenkin automaattisesti lisämaksun maidosta, jonka vuotuinen tuotanto ylittää kansalliset viitemäärät (kiintiöt). Lisämaksu on vuodesta 1992 ollut 115 prosenttia maidon tavoitehinnasta, ja se riippuu yksinomaan ylityksen määrästä, ei mistään komission toimenpiteestä. Espanjan maatalousministeriön vuotuisen ilmoituksen mukaan kansallinen kiintiö näyttää ylittyneen markkinointivuonna 19992000, mutta ylitys oli pienempi kuin markkinointivuonna 19951996. Neuvosto on vahvistanut nämä kiintiöt vuodesta 1984, ja se tarkisti niitä Agenda 2000:ssa vuoteen 2008 asti ottaen huomioon jäsenvaltioiden kulutuksen, yhteisön kansainväliset velvoitteet ja kunkin jäsenvaltion perinteiset käytänteet. Siksi alan toimintaa voidaan nykyaikaistaa vain jäsenvaltiolle vahvistetun kansallisen kiintiön rajoissa. Tuottajilta vapautuneita kiintiöitä voi jakaa uudelleen muille tuottajille. Neuvosto korotti Espanjan viitemääriä tuntuvasti (+ 29 %) vuosina 19862008, vaikka yhteisön keskiarvo samalla kaudella oli 2 %. Galician maidontuotantotilanne oli yksi tämän ratkaisun tärkeimmistä perusteista. Kiintiön jakaminen alueille ja tuottajille kuuluu jäsenvaltion toimivaltaan, ja se on tehtävä puolueettomin perustein. Espanjassa alueet osallistuvat tähän. Komission mielestä Galician tuottajien suhteellisen alhaiset hinnat johtuvat alueen tuotannon ylijäämästä. Alueen kiintiöiden korottaminen ennen kuin toimijat parantavat markkinaketjujen toimintaa pahentaisi tilannetta entisestään. Kiintiöiden lisäämisen asemesta alan nykyaikaistaminen ja sen kannattavuuden parantaminen kannattaisi sisällyttää johonkin aluekehityssuunnitelmaan Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta annetun asetuksen (EY) N:o 1257/1999(2) mukaisesti. (1) EYVL L 405, 31.12.1992. (2) EYVL L 160, 26.6.1999.